Platnosť od: 01. 01. 2020

Strany: 4 PREPRAVNÝ PORIADOK CESTNEJ NÁKLADNEJ DOPRAVY

podľa § 4 zákona č. 56/2012 Z. z. o cestnej

doprave v znení neskorších predpisov

**ODDIEL I**

**Základné ustanovenia**

**1. Úvodné ustanovenia**

1.1 Tento prepravný poriadok obsahuje prepravné podmienky dopravcu potrebné na uzavretie prepravnej zmluvy v zmysle Obchodného zákonníka v platnom znení.

1.2 Dopravcom podľa tohto prepravného poriadku je TransPlus (Slovensko) s.r.o., so sídlom v adresa: Rohožník 906 38, ktorá podniká v cestnej nákladnej doprave na základe koncesnej listiny č.Žo-2005/02162/1/CGZ.

1.3 Prepravou podľa tohto prepravného poriadku je premiestnenie vecí, nákladov, priemyselných tovarov a iných požadovaných druhov tovarov v medzinárodnej a vnútroštátnej cestnej nákladnej doprave.

**2. Druh prevádzkovanej cestnej dopravy a rozsah poskytovaných dopravných služieb**

2.1 Dopravca vykonáva nákladnú cestnú dopravu v tomto rozsahu

a) vnútroštátna cestná nákladná doprava,

b) medzinárodná cestná nákladná doprava.

2.2 Charakter vykonávanej nákladnej cestnej dopravy

• vozové zásielky,

• kusové zásielky.

2.3 Za vozové zásielky sa považujú zásielky prepravované jednému prepravcovi (odosielateľovi alebo príjemcovi) jednou jazdou vozidla:

a) ak je ňou využitá užitočná hmotnosť alebo ložný priestor použitého vozidla,

b) ak sa podľa dohody s prepravcom vykonáva preprava zásielky zvláštnou samostatnou jazdou vozidla alebo preto, že povaha zásielky, prípadne vykonanie prepravy v požadovanej lehote si to vyžaduje,

c) ak sa nakladá alebo vykladá zásielka z prevádzkových dôvodov na dvoch alebo viacerých miestach. O jednu jazdu vozidla ide aj vtedy, ak dopravca z prevádzkových dôvodov preložil náklad na iné vozidlo.

2.4 Za dokládku sa považuje zásielka prepravovaná spoločne s inými zásielkami alebo pri takej jazde vozidla, ktorá by sa inak musela vykonať bez nákladu.

**3. Vymedzenie prepravovaných vecí dopravcom**

3.1 Dopravca vzhľadom na svoju terajšiu technickú základňu prednostne prepravuje vozové zásielky, ale vykonáva tiež prepravu kusových zásielok.

3.2 Druhy prepráv podľa technickej základne, najmä vozového parku

a) preprava nákladu na paletách,

b) sušených, sypkých surovín a výrobkov v cisternových návesoch,

c) preprava iných druhov tovarov na základe objednávok prepravcov.

3.3 Iné prepravy vykonáva na základe podrobných objednávok prepravcov.

**4. Veci vylúčené z prepravy**

4.1 Z prepravy sú vylúčené

a) veci, ktorých preprava je zakázaná všeobecne platnými právnymi predpismi,

b) nebezpečné veci v zmysle aktuálnej Európskej dohody o cestnej preprave nebezpečných vecí (ďalej v texte len ako „Dohoda ADR),

c) predmety, ktoré svojimi rozmermi alebo hmotnosťou vzhľadom na užitočnú hmotnosť, rozmery vozidiel a stav pozemných komunikácií, ktorých má byť pri preprave použito, sú nevhodné na preprave vozidlom dopravcu,

d) veci vysokej resp. ťažko vyčísliteľnej hodnoty (umelecké zbierky, starožitnosti a pod.).

4.2 Dopravca vzhľadom na svoju terajšiu technickú základňu neprepravuje živé zvieratá.

4.3 Dopravca nevykonáva zvlášť nadmerné a nadrozmerné prepravy, ktoré by si vyžadovali špecializovanú technickú základňu.

4.4 Ak bola podaná k preprave zásielka, ktorá je vylúčená z prepravy alebo jej preprava je povolená za zvláštnych podmienok, bez toho aby bola táto povaha zásielky dopravcovi oznámená alebo bola prevzatá taká zásielka k preprave na podklade nesprávnych alebo neúplných údajov, je odosielateľ povinný zaplatiť pokutu vo výške rovnajúcej sa trojnásobku dohodnutého prepravného za vozovú zásielku.

**5. Podmienky pristavovania vozidiel na nakládku a vykládku a rozsah spolupráce odosielateľa a príjemcu vecí s dopravcom**

5.1 Dopravca ale aj odosielatelia a zasielatelia zabezpečia, aby boli zmluvne dohodnuté dopravné harmonogramy v súlade s Nariadením EP a Rady č. 561/2006 o harmonizácii niektorých právnych predpisov v sociálnej oblasti, ktoré sa týkajú cestnej dopravy a ktorým sa menia a dopĺňajú nariadenia Rady (EHS) č. 3821/85 a (ES) č. 2135/98 a zrušuje nariadenie Rady (EHS) č. 3820/85. Ide najmä o dodržiavanie doby prevádzky nakladacích miest odosielateľa a vykladacích miest príjemcu, dodržiavanie časov nakládky a vykládky tak, aby vodiči dopravcu mohli dodržiavať režim práce týkajúci sa doby jazdy, prestávok, denných a týždenných odpočinkov.

5.2 Zásielka musí byť riadne zabalený tak, aby bola dostatočne chránený pred poškodením alebo stratou počas prepravy.

5.3 Odosielateľ je povinný podať k preprave zásielku v riadnom obale, zodpovedajúcom podmienkam v cestnej doprave, tak aby obaly zásielky alebo jednotlivých kusov zásielky svojimi rozmermi, konštrukciou a pevnosťou umožňovali použitie paletizačnej a mechanizačnej techniky pri ložných prácach a preprave. Odosielateľ zodpovedá za škody, ktoré vznikli chybným alebo nedostatočným obalom počas prepravy na ostatných prepravovaných zásielkach alebo vozidle.

5.4 Odosielateľ je povinný označiť zásielku alebo jej jednotlivé kusy, ak to predpisuje prepravná zmluva. Pri označovaní zásielok obsahujúcich nebezpečné veci odosielateľ je povinný dodržať ustanovenia Európskej dohody o medzinárodnej cestnej preprave nebezpečných vecí (ADR).

5.5 Hmotnosťou zásielky sa rozumie hmotnosť nákladu vrátane paliet, prepravných skríň, kontejnerov a pod. a s manipulačnými a prepravnými pomôckami odosielateľa prevzatými zároveň so zásielkou. Hmotnosť zásielky zisťuje odosielateľ a zodpovedá za tento údaj, ktorý sa uvádza v nákladnom liste alebo v iných sprievodných dokladoch.

5.6 Odosielateľ je povinný presne špecifikovať v prepravnej zmluve miesto nakládky a vykládky (presnú adresu) a tiež oznámiť dopravcovi prípadne obmedzenia pre vjazd určitých nákladných vozidiel resp. v určitom čase na miesto nakládky resp. vykládky. Odosielateľ tiež je povinný uviesť dobu prevádzky príjemcu, resp. v ktorom čase je možné vykonávať vykládku.

**ODDIEL II**

**Spôsob uzavretia a platnosť zmluvy o preprave vecí vo vnútroštátnej cestnej nákladnej doprave**

**6. Základné ustanovenie k zmluve o preprave vecí vo vnútroštátnej cestnej nákladnej doprave**

6.1 Ak si prepravu u dopravcu objedná podnikateľský subjekt a dôjde k uzavretiu zmluvy o preprave bude sa riadiť ustanoveniami § 610 a nasl. o zmluve o preprave vecí podľa zákona č. 513/1991 Zb. Obchodný zákonník v znení neskorších predpisov (ďalej tiež ako „prepravná zmluva“).

6.2 Zmluvou o preprave veci sa dopravca zaväzuje odosielateľovi, že prepraví vec (zásielku) z určitého miesta (miesto odoslania) do určitého iného miesta (miesto určenia), a odosielateľ sa zaväzuje zaplatiť mu odplatu (prepravné).

**Povinnosti objednávateľa prepravy a príjemcu zásielky**

7.1 Objednávateľ prepravy najčastejšie odosielateľ je povinný poskytnúť dopravcovi správne údaje o obsahu zásielky a jeho povahe a zodpovedá za škodu spôsobenú dopravcovi porušením tejto povinnosti.

7.2 Odosielateľ je povinný prepravu u dopravcu si objednať. Objednávka prepravy musí obsahovať údaje potrebné na realizáciu prepravy a vystavenie faktúry podľa platnej legislatívy. Každá faktúra musí popri náležitostiach vyžadovaných platnými právnymi predpismi vždy obsahovať aj číslo prepravnej zmluvy a jej prílohou musí byť aj doklad o prevzatí tovaru. V prípade, že faktúra bude obsahovať nesprávne údaje alebo nebude obsahovať údaje potrebné v zmysle platných právnych predpisov alebo VOP dopravcu (najmä číslo prepravnej zmluvy), je dopravca oprávnený ju vrátiť na prepracovanie a odo dňa doručenia opravenej faktúry začína opätovne plynúť jej nová doba splatnosti.

**8. Zodpovednosť dopravcu za škodu na zásielke a za nedodržanie podmienok prepravy**

8.1 Dopravca zodpovedá za škodu na zásielke po jej prevzatí v mieste odoslania do jej vyloženia na mieste určenia podľa § 622 Obchodného zákonníka.

# 2/2

8.2 Pri strate alebo zničení zásielky je dopravca povinný nahradiť cenu, ktorú mala zásielka v čase odovzdania dopravcovi.

8.3 Za škodu na zásielke však dopravca nezodpovedá, ak preukáže, že bola spôsobená:

a) odosielateľom, príjemcom alebo vlastníkom zásielky,

b) vadou alebo prirodzenou povahou obsahu zásielky včítane obvyklého úbytku,

c) okolnosťou, ktorú dopravca nemohol odvrátiť; ide tu o prípady vyššej moci napríklad poškodenie nákladu pri záplavách, zemetrasení, požiari, pádu lavíny a pod.

d) vadným obalom, na ktorý dopravca upozornil odosielateľa pri prevzatí zásielky na prepravu, a ak bol vydaný nákladný list, bola v ňom vadnosť obalu poznamenaná; ak neupozornil dopravca na vadnosť obalu, nezodpovedá dopravca za škodu na zásielke vzniknutú v dôsledku tejto vadnosti len vtedy, ak vadnosť nebola pri prevzatí zásielky poznateľná. Dopravca má právo zapísať výhrady k obalu a stavu zásielky do prepravného dokladu resp. dodacieho listu, ktorý ostáva u odosielateľa zásielky.

**9. Podmienky zmeny prepravnej zmluvy a odstúpenia od zmluvy**

9.1 Ak nie je v prepravnej zmluve stanovené inak, prepravná zmluva a VOP dopravcu sa spravujú a riadia príslušnými ustanoveniami Obchodného zákonníka.

9.2 Prepravnú zmluvu možno meniť a dopĺňať len písomne na základe dohody zmluvných strán.

9.3 Zmluvné strany sú oprávnené odstúpiť od prepravnej zmluvy s účinkami ku dňu doručenia v prípadoch uvedených v prepravnej zmluve, ako aj v prípade podstatného porušenia tejto zmluvy, pokiaľ nedôjde k odstráneniu tohto porušenia ani do 10 dní odo dňa písomného upozornenia.

9.4 Dopravca je oprávnený odstúpiť od prepravnej zmluvy v prípade omeškania odosielateľa so zaplatením riadne vystavených a splatných faktúr o viac ako 10 dní.

**ODDIEL III**

**Záverečné ustanovenia**

**10. Reklamačné konanie**

10.1 Reklamačné lehoty a premlčacie doby na uplatňovanie nárokov odosielateľa alebo príjemcu vyplývajúce z prepravnej zmluvy s dopravcom sú uvedené pre vnútroštátnu cestnú nákladnú dopravu vykonávanú v Slovenskej republike v Obchodnom zákonníku.

10.2 Oprávnený (prepravca alebo zasielateľ) musí reklamovať u dopravcu všetky práva vyplývajúce z prepravy písomne.

10.3 Vrátenie zaplatenej sumy za prepravu je oprávnený (prepravca alebo zasielateľ) žiadať len ak ju

preukázateľne dopravcovi uhradil.

10.4 Sťažnosti a reklamácie na plnenie záväzkov z prepravného poriadku a ich vybavovanie dopravcom podľa reklamačného poriadku preskúmava Slovenská obchodná inšpekcia.

**11. Zverejnenie prepravného poriadku cestnej nákladnej dopravy a jeho platnosť**

11.1 Podľa zákona č. 56/2012 Z. z. o cestnej doprave dopravca zverejnil tento prepravný poriadok na svojom webovom sídle (www.transplus.sk) a je k dispozícií aj v sídle dopravcu.

11.2 Tento prepravný poriadok je platný od 01.01.2020.

11.3 Podľa zákona č. 56/2012 Z. z. o cestnej doprave zverejnený prepravný poriadok je súčasťou návrhu dopravcu na uzavretie prepravnej zmluvy a po jej uzatvorení je jeho obsah súčasťou zmluvných práv a povinností účastníkov zmluvy.

11.4 Objednávateľ prepravy (prepravca) je pred podpísaním zmluvy o preprave vecí resp. nákladu povinný sa s týmto prepravným poriadkom oboznámiť.

**12. Zmeny v prepravnom poriadku cestnej nákladnej dopravy**

12.1 Všetky zmeny a doplnky prepravného poriadku sú platné dňom ich zverejnenia a sprístupnenia na webovom sídle dopravcu.

12.2 Ak bude prepravný poriadok podstatne zmenený alebo podstatne doplnený, dopravca zabezpečí jeho zverejnenie a sprístupnenie v úplnom znení.

V Rohožníku, dňa 01.01.2020

.....................................................................

**TransPlus (Slovensko) s.r.o.**

dopravca

Fedja Rojnik Michal Novák

konateľ konateľ